KIRJALLINEN KYSYMYS E-1074/02

esittäjä(t): Monica Frassoni (Verts/ALE) komissiolle

(18. huhtikuuta 2002)

Aihe: Yhteisön tärkeänä pitämälle alueelle San Vero Milisissä Oristanossa rakennettava Horse Country -ratsastuskeskus

San Vero Milisin kunnassa Oristanon maakunnassa Sardiniassa rakennetaan matkailijoita varten Horse Country -nimistä ratsastuskeskusta. Kyseinen keskus on Sardinian alueen ja Oristanon maakunnan rahoittama, ja se sijaitsee osittain yhteisön tärkeänä pitämällä alueella (koodi ITB 030038). Alue on 84 hehtaarin laajuinen, ja siihen kuuluvat Putzu Idun lammet (Salina Manna ja Pauli Marigosa), joilla elää kuuluisia vaaleanpunaisia flamingoja ja muita tärkeitä eläin- ja kasvilajeja. Kaivuutyöt muuttavat huomattavasti kyseisen alueen luonnonympäristöä. Hankkeelle ei tietääksemme ole tehty minkäänlaista ympäristövaikutusten arviointia.

Onko komissio tietoinen edellä mainituista asioista?

Voiko komissio ryhtyä toimiin direktiivin 92/43/ETY(1) 6 artiklan nojalla, jotta kyseinen yhteisön tärkeänä pitämä alue säilytettäisiin ja jotta jo rakennusvaiheessa olevalle hankkeelle tehtäisiin tarkastus(2) ja ympäristönvaikutusten arviointi?

Voisiko komissio ilmoittaa, rahoitetaanko kyseistä hanketta yhteisön varoista, esimerkiksi Oristanon alueellisen sopimuksen tai jonkin muun välineen kautta, ja keskeyttää rahoituksen siihen saakka, kunnes varmistetaan hankkeen yhteensopivuus yhteisön lainsäädännön kanssa?

(1) EYVL L 206, 22.7.1992, s. 7.

(2) Ks. direktiivi 97/11/EY, EYVL L 73, 14.3.1997, s. 5.

Margot Wallströmin komission puolesta antama vastaus

(27. toukokuuta 2002)

Parlamentin jäsenen antamien tietojen perusteella vaikuttaa siltä, että Horse Country -niminen lomakylähanke San Vero Milisissa (Oristano) saattaisi luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY perusteella vaikuttaa merkittävästi yhteisön tärkeänä pitämäksi ehdotettuun alueeseen ITB00038 (Putzu Idun lammet Salina Manna ja Pauli Marigosa). Kyseiseen alueeseen kuuluu kolme ensisijaisesti suojeltavaa luontotyyppiä.

Direktiivin 92/43/ETY 6 artiklan 3 kohdan mukaan tietyt alueet luokitellaan direktiivissä säädetyn menettelyn mukaisesti yhteisön tärkeinä pitämiksi alueiksi ja nimetään erityisten suojelutoimien alueiksi. Kyseisillä alueilla kaikki suunnitelmat tai hankkeet, jotka eivät liity suoranaisesti alueen käyttöön tai ole sen kannalta tarpeellisia, mutta saattavat vaikuttaa tähän alueeseen merkittävästi joko erikseen tai yhdessä muiden suunnitelmien tai hankkeiden kanssa, on arvioitava asianmukaisesti sen kannalta, miten ne vaikuttavat alueen suojelutavoitteisiin.

Yllä mainittu säännös ei ole täysin sitova yhteisön tärkeinä pitämiksi ehdotettujen alueiden osalta. Jäsenvaltioilla on kuitenkin tiettyjä tällaisiin alueisiin liittyviä velvoitteita, joiden perusteella niiden on toimittava direktiivin tavoitteita vaarantamatta. Niitä kehotetaan erityisesti ainakin pidättymään kaikista toimista, jotka voisivat vaikuttaa ehdotetun alueen yhtenäisyyteen (varsinkin kun siihen kuuluu ensisijaisesti suojeltavia luontotyyppejä ja lajeja).

Koska komissio ei kyseisessä tapauksessa ole selvillä parlamentin jäsenen kuvaamasta tilanteesta, se ryhtyy asianmukaisiin toimiin kerätäkseen siitä yksityiskohtaista tietoa.

Jos komissio saa tietää, että kyseisessä tapauksessa rikotaan yhteisön lainsäädäntöä, se toteuttaa EY:n perustamissopimuksen valvojana viipymättä kaikki tarvittavat toimenpiteet, EY:n perustamissopimuksen 226 artiklan mukaiset rikkomismenettelyt mukaan luettuina, varmistaakseen yhteisön lainsäädännön noudattamisen.

Niiden tietojen mukaan, jotka asianomaiset alueelliset ja kunnalliset viranomaiset ovat toimittaneet yhteisölle, San Vero Milisin ratsastuskeskuksen rakennushanketta ei rahoiteta yhteisön varoista, vaan se kuuluu yhtenäiseen aluehankkeeseen, joka saa rahoituksensa yksinomaan alueellisista rahastoista.